钦定古今图书集成/明伦汇编/官常典/第180卷 > 胡传 > 《僖公九年宰周公会诸侯于葵丘》
## 钦定古今图书集成/明伦汇编/官常典/第180卷 > 胡传 > 《僖公九年宰周公会诸侯于葵丘》

其曰“宰周公”者，以冢宰兼三公也。古者三公无其人，
则以六卿之有道者，上兼师保之任。冢宰或阙，亦以
三公下行端揆之职。禹自司空，进宅百揆，又曰：“作朕
股肱耳目。”是以宰臣上兼师保之任也。周公为师，又
曰：“位冢宰，正百工。”是以三公下行端揆之职。所以然
者，三公与王坐而论道，固难其人；而冢宰统百官，均
四海，亦不易处也。夫以冢宰兼三公，其职任重矣，而
不殊会之，何也？人臣则有进退之节，出入均劳之义，
非《王世子》“贵有常尊”之可比也。